Ολοκλήρωσε την επίσκεψή του στην Σενεγάλη ο πρόεδρος Μπούς - 2003-07-08
πού ήταν ο πρώτος σταθμός της επίσκεψής του στην Αφρική
Ο πρόεδρος Μπους αποχώρησε ήδη απο την Σενεγάλη και βρίσκεται καθ'οδόν προς τη Νότια Αφρική. Στη Σενεγάλη, πρώτο σταθμό της περιοδείας του σε πέντε αφρικανικά κράτη, ο αμερικανός πρόεδρος επισκέφθηκε ένα κτίριο, στο οποίο ξεδιαλέγονταν οι αφρικανοί που θα στέλνονταν δούλοι στην Αμερική, όπου μίλησε για τα κακά της δουλείας και για τις συνεισφορές των Αφροαμερικανών. Όπως μεταδίδει ο Σκοτ Στερνς της ΦτΑ, που συνοδεύει τον πρόεδρο Μπους στην αφρικανική περιοδεία του, ο κ. Μπους μπήκε στο σκοτεινό κτίριο στο νησί Γκορέ, απ το οποίο πέρασαν πάνω από ένα εκατομμύριο Αφρικανοί που προορίζονταν για σκλάβοι στην Αμερική και που είναι γνωστό σαν «σημείο χωρίς επιστροφή. » Αφού περιηγήθηκε τα κελιά όπου κρατούνταν οι μαύροι, άνδρες,γυναίκες και παιδιά, πριν να γίνει το ξεδιάλεγμα, προκειμένου να πουληθούν στην Ευρώπη και τις Ηνωμένες Πολιτείες, ο αμερικανός πρόεδρος χαρακτήρισε τη δουλεία ένα από τα χειρότερα εγκλήματα στην ιστορία της ανθρωπότητας. Όπως είπε: «Επί εκατοντάδες χρόνια, στο νησί αυτό, άνθρωποι από διάφορες ηπείρους αντιμετώπισαν κατατρομαγμένοι την απανθρωπιά. Σήμερα βρισκόμαστε εδώ, εν ονόματι της ειρήνης και της φιλίας, έχοντας επίγνωση των σφαλμάτων του παρελθόντος και όντας αποφασισμένοι να προωθήσουμε την ανθρώπινη ελευθερία. » Ο πρόεδρος Μπους είπε ακόμα πως πολλά από τα φυλετικά προβλήματα που εξακολουθούν να υπάρχουν στην Αμερική, έχουν τις ρίζες τους στη μισαλλοδοξία της δουλείας, αλλά, πρόσθεσε, ύστατος στόχος παραμένει η ελευθερία και η δικαιοσύνη για όλους. Ο κ. Μπους είπε τέλος πως οι Ηνωμένες Πολιτείες θα φροντίσουν να γίνει η Αφρική πλήρης εταίρος στο παγκόσμιο εμπόριο και την ευημερία , βοηθώντας ταυτόχρονα την ήπειρο αυτή να αντιμετωπίσει τις ανθρωπιστικές προκλήσεις της πείνας και του Εηντς.